als_Latn dik_Latn sag_Latn
aSport.info – Në vitet e fundit janë larguar shumë talente nga Shqipëria drejt Europës, por Endri Çekiçi bën përjashtim, pasi ai është i pari që largohet drejt akademisë së një klubi europian. Pogradecari është vetëm 17 vjeç, por ka kaluar në karrierën e tij më shumë se pothuaj çdo talent tjetër shqiptar në këtë moshë. Kur ishte akoma 16-vjeç, Çekiçi do të kishte arritur debutimin në futbollin profesionist me Pogradecin, do të ishte transferuar tek Teuta në Superligë, dhe si përfundim do të kishte hedhur firmën me një nga gjigandët e ballkanit, me vetë Dinamon e Zagrebit. Një muaj më parë djaloshi mbushi 17-vjeç, me njëmbëdhejtë ndeshje me kombëtaren u17 e pesë ndeshje e dy gola më kombëtaren u19 mbi supe. Tashmë dhe proçedurat janë mbaruar, dhe supertalenti shqiptar mezi pret janarin për të nisur zyrtarisht aventurën në Kroaci. aSport.info ka arritur ti marrë një interviste mesfushorit, ku ai na ka treguar për atë që po përjeton dhe atë që ëndërron në të ardhmen.
aSport.info : Na tregoni për fillimet karrierës e karrierës suaj. Kur keni filluar të merreni me futboll dhe sa i ndikuar keni qënë nga babai, një futbollist dhe trajner i Pogradecit?
Endri Çekiçi : Ka qënë një dhuratë për ditëlindje, kur në moshën 4 vjeçare, xhaxhai im që drejtonte një ekip moshash më mori në ekipin e tij. Normalisht në atë moshë ishte diçka thjesht për të kaluar kohën e lirë, por më vonë u bë diçka shumë e rëndësishme për mua. Kur babi është futbollist, atëhere sigurisht që në familje mbizotëron futbolli (qesh). Normalisht që kjo ka ndikuar dhe tek unë.
aSport.info : Keni luajtur në Superligën shqiptare dhe tani jeni pjesë e akademisë së Dinamo Zagreb. Çfarë ndryshimesh shikoni ndërmjet dy vëndeve?
Endri Çekiçi : Ka diferenca shumë të mëdha. Duke filluar nga gjërat më të thjeshta si terrenet sportive, deri tek ato më të nderlikuara si mënyra e stërvitjes, manaxhimi i ditës së futbollistit etj. Me pak fjalë çdo gjë është e programuar.
aSport.info : Cilat janë përshtypjet e stafit të skuadrës për ecurinë tuaj të deritanishme? Kur shpresoni te bëni debutimin me ekipin e parë?
Endri Çekiçi : Ndihem shumë mirë, sepse trajtimi deri tani ka qënë i shkëlqyer. Për shkak të dokumentacionit deri tani kam luajtur vetëm në ndeshje miqësore, dhe stafi ka ngelur shumë i kënaqur me mua. Nga janari do të filloj të luaj në ndeshje zyrtare, pra fillon ora e së vërtetës. Fillimisht do të luaj me skuadrën e të rinjve. Më pas besoj se shumë shpejt do të vije dhe debutimi me ekipin e parë, por çdo gjë është në dorën time.
aSport.info : A shpreson në një grumbullim nga trajneri i Shpresave Skender Gega?
Endri Çekiçi : Dua tja lë gjithçka kohës. Detyra ime si futbollist është të punoj sa më shumë dhe të vazhdoj të përmirësohem. Prandaj për momentin jam i përqëndruar tek puna dhe nuk kam menduar shumë për kombëtaren u21. Por për çdo futbollist është ëndërr të përfaqësojë kombëtaret e moshave dhe sidomos kombëtaren e madhe.
aSport.info : Kush është lojtari i preferuar i Endri Çekiçit?
Endri Çekiçi : Ka shumë futbollistë që të bëjnë për vete me lojen e tyre. Idhulli im në vegjëli ka qënë Zinedine Zidane, edhe pse nuk ka shumë ngjashmëri me stilin e lojës sime. Ndërsa tani janë Marco Reus dhe Cristiano Ronaldo.
aSport.info : A beson se mund të ndjekësh rrugën e ngjashme me Luka Modric apo Mateo Kovacic që kanë dalë gjithashtu nga akademia e Dinamo Zagreb?
Endri Çekiçi : Një pjesë të rëndësishme në karrierën e një futbollisti luan fati. Ajo që unë mund të bëj është të punoj fort që një ditë të ndjek rrugën e Modric dhe Kovacic. Por për momentin duhet të jem me këmbë në tokë dhe të përqëndrohem tek e tashmja.
aSport.info : Kush është ëndrra e Endrit?
Endri Çekiçi : Të luaj në një botëror ose europian me Shqipërinë!
You must be logged in to post a comment Login
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn eng_Latn